Arrigo Boito
Arigas Boitas (it. Arrigo Boito, 1842 m. vasario 24 d. Padujoje – 1918 m. birželio 10 d. Milane) – italų kompozitorius, libretistas, poetas. Literatūros kūrinius skelbė Tobijaus Gori slapyvardžiu. 1854–1861 m. studijavo Milano konservatorijoje (pas kompozitorių A. Macukatą). 1861–1869 m. gyveno Prancūzijoje, Lenkijoje, Vokietijoje, Belgijoje, Anglijoje. Dalyvavo Dž. Garibaldžio armijos kovose. 1889–1897 m. Parmos konservatorijos profesorius. Sukūrė 3 operas (jos grindžiamos R. Vagnerio muzikinės dramos principais; reikšmingiausia „Mefistofelis“, pagal. J. V. Gėtės „Faustą“, past. 1868 m. Milane). Parašė savo ir kitų kompozitorių operų (Dž. Verdžio „Otelas“, „Falstafas“; A. Ponkjelio „Džokonda“) libretų, straipsnių apie muziką.